A tous cels qui verront cels présentes lettres, nos, Estienes, arcediacre de Flavigne et Pierres, priours de Saint Jean de Semur, facons scavoir que nos avons veu et esgardé curieusement et diligemment une lettres contenus cy dessous, scellées des sceaus de bonne mémoire Jehan, qui fut abbez de Flavigne et dou convant de ce meismes leu, enseurquetout dou séal Hervier, priour de Nostre Dame de Semur, lequelles lettres ne sunt corrompues ne chancellées ne maumises en nulle part, mais bonnes et saines et les avons lues mot-à-mot; desquex li tenour est tex:  1. Nos, Hervier, prious de Nostre Dame de Semur, facons scavoir à tous cels qui verront cels lettres que nos attendans l’enour de notre eglise et lou profit de nos et de nos hommes de Semur, se Deu plaist, avons donné et quitté par l’octroy de notre convent à nos hommes de Semur et à nos sergens de ce mesme leu la mainmorte que nous avions sur els, sauve la justice que nous avions sur els et sauf ce que nous avons retenu Gillot Baretier et ses heoirs en tel état, comme ils ont été jusque aujourd’huy.  2. Ladite mainmorte nous avons donné et quité, si comme dessus il est devisé en tele manière, que uns chacuns de nos hommes sera tenu de payer chacun an à nos, un fuor d’argent ainsi comme il sera accordé selon l’aisement des personnes en nom d’abonnement de celz qui seront à moins de dix sols, de cels qui or y sont et qui y seront d’ici en avant, pourront un chacun d’elz être mené et tauxé jusques aux dits dix solz, se Deu leur en donne le pooir et la faculté qui sera seue et connue par dous sergenz oudit priouré et par prudhommes, dous aussy dou communas des abonnéz qui lou jureront à faire aussy léaument ainsint.  3. Et si li communaus ne lou vouloit faire, li priours li pourroit faire par ses sergens jurez dedans huit jours, puisqu’il leur auroit dit.  4. Et ainsy uns chacuns de cels qui de lor en avant de cet an de Notre Seigneur, mil dous cent soixante et dous, au mois d’aoust, verra sus nos ainsi de fors comme dedans la ville de Semur, noz lou rentenrons au fuor des autres et ne lou porront admettre à plus de vingt sols de Digenois, tels comme ils corront et croistra adès la somme de l’abonnement de cels que sus nos viendront de lor en avant.  5. Et se il advenoit que li enfant de notre homme abonné partissant dou père et de la mère ou de l’un d’els dou, uns chacuns des enfans seront tenus de payer son abonnement por autant comme si l’abonnement dou père et de la mère monteroit, puisqu’il auroit devis ou partaige ou li usaige de la terre le portast et aussy dou seul enfant, se li seul enfant s’en partoit.  6. Et si il advenoit que nostre hons abonnez s’en allast en aultre seignorie que en la nostre, contre nostre volonté ou par nostre velonté, il ou ses héritaiges ou ses mobles, se ly héritaiges ny étoit, seroit tenu de payer l’abonnement qui sus seroit mis et tauxez; et porront prendre et saisir l’héritaige ou les mobles sans méfaire et sans clain de court, pour avoir notre abonnement adès chacun an qui sus lui seroit mis.  7. Et se nos n’avions notre abonnement dedans l’an que nous aurions pris l’héritaige ou lou moble, le terme de l’abonnement trépassé, nos prendriens et tentriens l’héritaige ou lou moble jusques à tant que nostres abonnemens nos seroit rendus et delivrey de chacun an, où ils n’auroient esté payés.  8. Et nos sera rendus li abonnement et levez chacun an, lou jor de feste Saint Remy et payer le jor meismes en notre eglise.  9. Et est asscavoir que cil abonnement sera adès levez de notre preost ou de nostre majour ou de nostre autre commandement et sera payé au jour et au lieu dessus nomez. 10. Et voulons estre etably que se il advenoit, dont Dex nos gart, que feux nos feist domaige, si comme Dex lou souffre, à la fois à la perte de cent livres de Digenois et tels comme il corront en tems ou de plus à une arsure; ou que nos feissiens, à l’ayde de Deu, aucun achat d’éritaiges de cent livres de ladite monoye ou de plus; chacuns de nos hommes abonnez nos aideroit à restaurer lou domaige de l’arsure de dous tant comme ces abonnemens monteroit: c’est à scavoir, qui seroit à vint sols de quarante de ladite monoye, et cils de dix sols de vingt sols; et d’autant il nos referoient ayde de notre achat, si nos lou faisiens; et ne los porrions rien demander diqui en avant pour raison d’achat jusques aux quatre ans exprès passez l’achat. 11. Et nos, Jehans, abbés et li convenz de Flavigne, toutes cels choses loons, voulons et confermons, et en cels présentes lettres avons mis nos seals en témoignage et en fermeté des dites choses, et nos, Herviers, prious de Notre Dame de Semur, dessus nommez, por la volonté de monseignor l’abbé et dou convent de Flavigne devant dit, et par l’ottroi de notre convent, avons mis notre séal en ces lettres. Ce est fait en l’an de grâce mil dous cens sexante et dous, au mois d’aoust. Et por ce, nos, devant dit Etienes, arcediacres de Flavigne, et Pierres, priours de Saint Jehan de Semur, facons scavoir à tous celz qui sont et qui seront que le devant dits hommes abonnez, tous et chascuns pour soy établi devant nos, ont reconnu, voulu et ottroié, et consenti de bonne volonté toutes cels choses dessus dites et ordenées, et les ont jurée à tenir et garder toujours mais; et à ce tenir ils ont obligié par lor sarremens ils et lor hoirs, aussy comme il et lor abonnement sont écrit et noté cy dessous, et ont promis par lor sarremens qu’ils en bailleront au jadis priour, lor seingnor, les lettres monseingnor l’avêque d’Ostun, et por ce faire ils en ont obligié en la main dudit priour pleiges et faisecours. Guare Malebouche Fourcaut, Arbert, Gayne et Guillemin de Chastignes. Et se sontli abonné et li abonnement Huon li Furnilletes por cinc sols, Perreaus Lougras, pour sept sols, Lorans Huguenan, por sept solz, Coossins Huguenans, por sept sols, Martin Huguenans, por cinc sols, Briteon Boians, por huit sols, Chrestians Boians, por cinc sols, Gilars Gelers, por sept sols, Jaques, ses fils por dix sols, Stevenin Latore, por quinze sols, Parizot Gayne, por dix sols, Chotars, pour trois sols, li fils Germain lou Mateun, por cinc sols, la fille Germain lou Mateun, por cinc sols, Melez Cornille, pour cinc sols, Gauterons li Gou, pour huit sols, Isabaus Hussiere, pour trois solz, li Arbeletier, por sept sols, Huguenins Avoine, pour dix sols, Androos de Charigney, por cinc sols, Durand Vrez, por cinc sols, Giraus, por cinc sols, li fils de la Juire, pour cinc sols, Thibaus de Chareigney, por cinc sols, Jacques de Charigney, pour cinc sols, Morant de Charigney, pour cinc sols, Martins Doura, por cinc sols, Jaques le Ras, por cinc sols, Isabeaus Borans, por trois sols, Agnelos Baesat, por cinc sols, Martins Chardasne, por dix sols, Blondelot, por douze deniers, Robelins Partye, por cinc sols, Oudot Partye, por huit sols, Grace Porchie, por douze deniers, Chabroux, por treize sols, Lorans Rebours, por cinc sols, Caiche Moisson, por cinc sols, li Rousseau de Four, por trois sols, Adam li Raz, por cinc sols, Perreaus de Pons, por dix sols, Michelot le Mutiers, por trois sols, la fille Oudot l’aisnée, por trois sols, li femme Noire Peaul, por trois sols, li famme Bertet Archambaut, por cinc sols, Bernard Borerul, por cinc sols, Alayne Boraul, por dous sols, Girard Guyne, por vint sols, Jacquelins, por cinc sols, Girard Malebouche, por vint sols. Et ce sont cel à recept Forquet une livre de poivre et une de cire, Perrenos sergens, une livre de poivre, Perrenos Laisnex, dous livres de poivre, Bustis, une livre de poivre, Oudot, une livre de poivre, Jehannotte Guinans, une livre de poivre et une de cire, Agneloz, une livre de poivre, Marie li Roidote, une livre de poivre, Renauus Afichez, treie paires de chauces, Guillemin de Charingney, vint sols ou son recept, Droez Maubailles, vint sols ou son recept, Arbert de Charingney, vint sols ou son recept, Perrins Guyne, vint sols ou son recept, Arbert Guyne, vint sols ou son recept, Laniere, vingt sols ou son recept, Adam Galimars, vint sols ou son recept, Renans Longin, dix sols ou son demy recept. Ou tesmoignage de laquelle chouse, à la prière et à la requête de tous les devant nommez, avons mis nos séauls en cels lettres. Ce fut fait en l’an Nostre Seigneur, mil dous cens et sexante et dous, ou mois d’ottovre.